Yle kirjutab, et kui tuletõrjujad hommikul kella viie paiku kohale saabusid, polnud hoonet enam sisuliselt võimalik kuidagi päästa. Praeguseks on kirikust alles vaid varemed.

Joensuu vallas asunud kirik ehitati aastatel 1769-1770 ning tulekahjus hävis ka ajaloolise väärtusega sisustus.

Kirikust eraldi asuv kellatorn jäi alles. Samuti õnnestus haldusjuhil päästa põlevast kirikust viimasel hetkel altarimaal ning veel mõned väärtuslikud esemed.

Politsei on alustanud juhtumiga seoses kriminaalmenetlust ning hetkel peavad võimuesindajad kõige tõenäolisemaks põhjuseks süütamist. Seda teooriat toetavad näiteks esimestena sündmuskohale jõudnud inimeste ütlused, mille kohaselt oli kõigepealt leegitsemas hoone välissein.

Samas ei tähenda see veel, et muud võimalikud põhjused - näiteks elektriga seotud süttimine - oleksid juba välistatud.

Yle kirjutab ka, et Soomes on aastas keskmiselt seitse kirikupõlengut, kuid niivõrd ulatuslik tulekahju on siiski haruldane. Küll aga pole üldse haruldane see, et põhjuseks on süütamine.